b'\n_START_ARTICLE_\nHagem\xc3\xa5ler\n_START_SECTION_\nUtseende\n_START_PARAGRAPH_\nEn middelsstor til stor (vingespenn 33 \xe2\x80\x93 40 mm), slank, brun m\xc3\xa5ler med spisse forvinger. Hannen har smalt fj\xc3\xa6rformede antenner, hunnen tr\xc3\xa5dformede. Forvingen har markerte, rettvinklede vingespisser og er lysbrun p\xc3\xa5 farge, m\xc3\xb8rkere ved roten. Rundt midten av vingen har de et bredt, m\xc3\xb8rkere brunt tverrb\xc3\xa5nd. Dette har to trekantede innskj\xc3\xa6ringer ved innerkanten, mens ytterkanten bare er svakt b\xc3\xb8lgete. Bakvingen er silkeaktig gr\xc3\xa5hvit, m\xc3\xb8rkere ytterst. Larven er lang og slank, ensfarget lyst gulgr\xc3\xb8nn.\n_START_SECTION_\nLevevis\n_START_PARAGRAPH_\nArten finnes i hager, parker og p\xc3\xa5 skrotemark. Larvene lever p\xc3\xa5 kattost (Malva spp.), stokkrose (Althaea spp.) og hegg (Prunus padus). De voksne m\xc3\xa5lerne flyr i september\xe2\x80\x93oktober.\n_START_SECTION_\nUtbredelse\n_START_PARAGRAPH_\nHagem\xc3\xa5leren finnes i det meste av Europa, Nord-Afrika og i Nord-Asia. I Norge er den bare funnet i den s\xc3\xb8rlige delen av \xc3\x98stlandet vestover til Aust-Agder.'